Euroopa Liidu Teataja L 346 , 22/12/1998 Lk 0049 - 0050



Nõukogu direktiiv 98/92/EÜ, 14. detsember 1998, millega muudetakse söödalisandeid käsitlevat direktiivi 70/524/EMÜ ja direktiivi 95/69/EÜ, millega nähakse ette teatavate loomatoidusektoris tegutsevate ettevõtete ja vahendajate heakskiitmise ja registreerimise tingimused ja kord EUROOPA ÜHENDUSTE NÕUKOGU, võttes arvesse Euroopa Majandusühenduse asutamislepingut, eriti selle artiklit 43, võttes arvesse komisjoni ettepanekut, [1] võttes arvesse Euroopa Parlamendi arvamust, [2] võttes arvesse majandus- ja sotsiaalkomitee arvamust [3] ning arvestades, et: nõukogu direktiivi 95/69/EÜ [4] artikkel 14 sätestab, et nõukogu peab vastu võtma ettevõtete ja vahendajate kinnitamise eest nõutava lõivu suuruse; nõukogu 23. novembri 1970. aasta direktiivi 70/524/EMÜ (söödalisandite kohta) [5] artikkel 6 sätestab, et referendina tegutsev liikmesriik võib nõuda lõivu ühenduse söödalisandite loa saamiseks esitatud toimikute läbivaatamise eest; selle lõivu suuruse kinnitab nõukogu; nimetatud teenuste rahastamise uurimine erinevates liikmesriikides on näidanud, et lõivu suuruse kinnitamine ühenduse tasemel oleks ebaproportsionaalselt kaugeleulatuv sekkumine liikmesriikides kehtivatesse lõivude süsteemidesse; samas kui kulutused, mida liikmesriigid teevad selliste teenuste osutamiseks, on väga erinevad, eriti tänu suurtele erinevustele tööjõukuludes; selleks, et vältida konkurentsi moonutamist, tuleks siiski sätestada, et nõukogu peab vastu võtma otsuse lõivude suuruse arvutamise ühtsete normide kohta; direktiivide 70/524/EMÜ ja 95/69/EÜ asjakohaseid sätteid tuleks vastavalt muuta, ON VASTU VÕTNUD KÄESOLEVA DIREKTIIVI: Artikkel 1 Direktiivi 70/524/EMÜ muudetakse järgmiselt. Artikli 6 lõige 2 asendatakse järgmisega: "2. Enne 1. aprilli 1999 võtab nõukogu komisjoni ettepanekul kvalifitseeritud häälteenamusega vastu lõigus 1 viidatud reeglid lõivu suuruse arvutamiseks." Artikkel 2 Direktiivi 95/69/EÜ muudetakse järgmiselt. Artikkel 14 asendatakse järgmisega: "Artikkel 14 Nõukogu võtab komisjoni ettepanekul enne 1. aprilli 1999 kvalifitseeritud häälteenamusega vastu reeglid ettevõtete ja nende vahendajate tunnustamise eest lõivu suuruse arvutamiseks." Artikkel 3 1. Liikmesriigid jõustavad käesoleva direktiivi järgimiseks vajalikud õigusnormid hiljemalt 31. märtsil 1999. Nad teatavad sellest viivitamata komisjonile. Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Viitamise viisi näevad ette liikmesriigid. 2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti. Artikkel 4 Käesolev direktiiv jõustub Euroopa Ühenduste Teatajas avaldamise päeval. Artikkel 5 Käesolev direktiiv on adresseeritud liikmesriikidele. Brüssel, 14. detsember 1998 Nõukogu nimel eesistuja W. Molterer [1] EÜT C 155, 20.5.1998, lk 29. [2] EÜT C 292, 21.9.1998. [3] EÜT 284, 14.9.1998, lk 91. [4] EÜT L 332, 30.12.1995, lk 15. [5] EÜT L 270, 14.12.1970, lk 1. Direktiivi on viimati muudetud direktiiviga 98/19/EÜ (EÜT L 96, 28.3.1998, lk 39). --------------------------------------------------